Fotograafi kutsumine ja pildistamine ise oli ilmselt toona tõsine ning kulukas ettevõtmine. Olid nad ärevuses? Ootasid nad seda hetke? Võib vaid aimata, missugune sagimine enne pühalikku toimingut aset leidis: selga pandi parimad kirikuskäimise riided, õue tõsteti laud, mille pereema parima laudlinaga  kattis, ja toolid. Laual on lillepott ja lillevaas - ilmselt ei suudetud valida ühte neist, ja raamat. Võib see olla piibel? On see austus kirjasõna vastu või hoopis usu rõhutamiseks?